作者:韓愈
標題:苦寒
內容:四時各平分，一氣不可兼。隆寒奪春序，顓頊固不廉。太昊弛維綱，畏避但守謙。遂令黃泉下，萌牙夭句尖。草木不復抽，百味失苦甜。兇飆攪宇宙，鋩刃甚割砭。日月雖雲尊，不能活烏蟾。羲和送日出，恇怯頻窺覘。炎帝持祝融，呵噓不相炎。而我當此時，恩光何由沾。肌膚生鱗甲，衣被如刀鐮。氣寒鼻莫嗅，血凍指不拈。濁醪沸入喉，口角如銜箝。將持匕箸食，觸指如排簽。侵爐不覺暖，熾炭屢已添。探湯無所益，何況纊與縑。虎豹僵穴中，蛟螭死幽潛。熒惑喪纏次，六龍冰脫髯。芒碭大包內，生類恐盡殲。啾啾窗間雀，不知已微纖。舉頭仰天鳴，所願晷刻淹。不如彈射死，卻得親炰燖。鸞皇苟不存，爾固不在佔。其餘蠢動儔，俱死誰恩嫌。伊我稱最靈，不能女覆苫。悲哀激憤歎，五藏難安恬。中宵倚牆立，淫淚何漸漸。天王哀無辜，惠我下顧瞻。褰旒去耳纊，調和進梅鹽。賢能日登禦，黜彼傲與憸。生風吹死氣，豁達如褰簾。懸乳零落墮，晨光入前簷。雪霜頓銷釋，土脈膏且黏。豈徒蘭蕙榮，施及艾與蒹。日萼行鑠鑠，風條坐襜襜。天乎苟其能，吾死意亦厭。